
Text rozhodnutia
Súd: Najvyšší súd Spisová značka: 1So/79/2015 Identifikačné číslo súdneho spisu: 4015200403 Dátum vydania rozhodnutia: 19. 01. 2016 Meno a priezvisko sudcu, VSÚ: JUDr. Igor Belko ECLI: ECLI:SK:NSSR:2016:4015200403.1
Uznesenie Najvyšší súd Slovenskej republiky v právnej veci navrhovateľa: N. G., bytom U. X, T., zastúpený opatrovníčkou J. G., bytom U. X, T., proti odporkyni: Sociálna poisťovňa - ústredie, ul. 29. augusta 8, Bratislava, o opravnom prostriedku proti rozhodnutiu odporkyne č. XXX XXX XXXX X zo dňa 03.03.2015, o odvolaní proti rozsudku Krajského súdu v Nitre č. k. 19Sd/74/2015-27 zo dňa 09.07.2015, takto
r o z h o d o l :
Najvyšší súd Slovenskej republiky odvolanie navrhovateľa o d m i e t a .
Žiaden z účastníkov nemá právo na náhradu trov odvolacieho konania.
o d ô v o d n e n i e :
Krajský súd v Nitre napadnutým rozsudkom potvrdil rozhodnutie odporkyne č. XXX XXX XXXX X zo dňa 03.03.2015 o zamietnutí žiadosti navrhovateľa o invalidný dôchodok a zároveň účastníkom konania nepriznal náhradu trov konania. Proti tomuto rozsudku navrhovateľ podal odvolanie. Najvyšší súd Slovenskej republiky ako súd odvolací (§ 10 ods. 2 OSP) prejednal vec podľa § 212 ods. 1 v spojení s § 246c OSP, bez nariadenia odvolacieho pojednávania (§ 250ja ods. 2 veta prvá OSP) a jednomyseľne (§ 3 ods. 9 zákona č. 757/2004 Z. z. o súdoch a o zmene a doplnení niektorých zákonov) dospel k záveru, že odvolanie navrhovateľa je potrebné odmietnuť. Podľa § 204 ods. 1 OSP odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Podľa § 218 ods. 1 písm. a) OSP odvolací súd odmietne odvolanie, ktoré bolo podané oneskorene. Rovnopis písomného vyhotovenia rozsudku č. k. 19Sd/74/2015-27 zo dňa 09.07.2015 bol navrhovateľovi doručený dňa 13.08.2015, o čom svedčí podpis jeho opatrovníčky na doručenke vrátenej súdu. Odvolanie proti spomínanému rozsudku bolo podané osobne na Krajskom súde v Nitre dňa 09.09.2015, pričom lehota na podanie odvolania bola 15 dní a uplynula dňom 28.08.2015. O tejto skutočnosti bol navrhovateľ riadne poučený. Z uvedených dôvodov Najvyšší súd Slovenskej republiky odvolanie ako oneskorene podané odmietol podľa § 218 ods. l písm. a) v spojení s § 204 ods. 1 OSP. Nemohol sa zaoberať dôvodmi odvolania ani obsahom napadnutého rozsudku, pretože zistil dôvod, ktorý viedol k nemeritórnemu (procesnému) rozhodnutiu. Preto odvolanie nebolo možné vecne prejednať a o ňom rozhodnúť. O náhrade trov odvolacieho konania rozhodol odvolací súd podľa § 224 ods. 1 v spojení s § 146 ods. 1 písm. c) a s § 246c ods. l prvá veta OSP a účastníkom trovy odvolacieho konania nepriznal, keďže výsledok konania je obdobný, ako pri zastavení konania.
Poučenie:
Proti tomuto uzneseniu opravný prostriedok nie je prípustný.

